寄題張法曹瞻雲軒
作者：樓鑰
朝代：宋

paragraphs: 張侯名軒意可知，如登太行看雲移。
我雖未得登軒墀，不鄙要我巴人詞。
爾時膝下遨以嬉，欲斵數語語不隨。
娛侍東嘉樂無涯，官舍偪仄親不怡。
安輿相將甬水湄，日日東望勞支頤。
秋風得檄欣星馳，歸拜親下聊信眉。
官事有程不得違，欲去故國行遲遲。
重來橘柚黄金垂，霜著新蟹雙螯肥。
海魚甘鮮一尺圍，欲奉色養春爲期。
瞻雲之思今同之，慨然落筆成新詩。
人閒至樂在庭闈，何用自縛微官爲。
君方欲解左顧龜，我亦日思投檄歸。
相望百里俱萊衣，從他天外閑雲飛。